Thug Aontas Mac Léinn na hÉireann le fios do Choiste Tithíochta an Oireachtais go bhfuil mic léinn ag codladh i gcarranna agus ag fanacht i dtithe nach bhfuil áit ann dóibh i ndáiríre mar gheall ar an nganntanas lóistín.

Tugadh le fios chomh maith go bhfuil mic léinn ag cur turais fhada orthu féin le freastal ar choláistí.

Dúirt Leas-Uachtarán Aontas na Mac Léinn Michelle Byrne go raibh beagnach duine as gach deichniúr mac léinn gan dídean.

Dúirt sí freisin nach bhfuil daoine ag glacadh leis an gcéad rogha a thairgtear dóibh i gcuid de na coláistí mar go dteipeann orthu áit chónaithe a fháil.

Dúirt Michelle Byrne gur cuireadh ar an eolas an tseachtain seo í faoi chás mhac léinn amháin a thaistealaíonn as Baile Átha Cliath go Corcaigh gach lá mar nach bhfuil sí in acmhainn an lóistín a íoc i gCorcaigh.